Folketing
1997-11-25

Og det betyder jo bl.a., at en børnefamilie umuligt kan nå frem og tilbage og klare sit arbejde inden for en normal daginstitutions åbningstid. Alle de ting afviste vi, og vi afviste specielt, at der var brug for at give et nyt signal til landets arbejdsløse, der går ud på, at det er deres skyld, det er de arbejdsløses skyld, at de er uden arbejde, at ikke alle er i arbejde. Det var en af de ting vi sagde var fundamental for os, og som vi gjorde til en betingelse for videre forhandlinger med henblik på, at vi kunne undlade at stemme nej til finansloven. Vi sagde også, at vi ønskede at få fjernet den ændring, der bebudes af børnetilskuddet, som bevirker, at børnefamilier kommer til at miste boligstøtte, og de kommer til at betale en højere takst i daginstitutionen. Og vi afviste et forslag om at lempe lejeværdien for de rigeste husejere. Dette er nogle af de ting, hvor vi sagde: Hvis det ikke fjernes, er I sikre på Enhedslistens nej.